CELEX: 32020R1819
Language: mt
Date: 2020-12-02 00:00:00
Title: Regolament tal-Kummissjoni (UE) 2020/1819 tat-2 ta’ Diċembru 2020 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu tal-kuluri fis-sostituti tas-salamun (Test b’rilevanza għaż-ŻEE)

3.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 406/26
               
            
         REGOLAMENT TAL-KUMMISSJONI (UE) 2020/1819
         tat-2 ta’ Diċembru 2020
         li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-użu tal-kuluri fis-sostituti tas-salamun
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10(3) tiegħu,
         Billi:
         
                     (1)
                  
                  
                     L-Anness II tar-Regolament (KE) Nru 1333/2008 jistabbilixxi lista tal-Unjoni ta’ addittivi tal-ikel approvati għall-użu fl-ikel u l-kundizzjonijiet tal-użu tagħhom.
                  
               
                     (2)
                  
                  
                     Din il-lista tista’ tiġi aġġornata f’konformità mal-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), fuq inizjattiva tal-Kummissjoni jew wara li ssir applikazzjoni.
                  
               
                     (3)
                  
                  
                     Skont l-Anness II tar-Regolament (KE) Nru 1333/2008, kif emendat bir-Regolament tal-Kummissjoni (UE) Nru 232/2012 (3), il-kuluri Isfar Inżul ix-Xemx FCF/Isfar fl-Oranġjo S (E 110) u Ponceau 4R, Koċineal Aħmar A (E 124) fil-preżent it-tnejn huma awtorizzati bħala addittivi tal-ikel fil-kategorija tal-ikel 09.2 “Ħut u prodotti tal-ħut ipproċessati inklużi molluski u krustaċji” fil-livell massimu ta’ 200 mg/kg, għall-użu biss fis-sostituti tas-salamun magħmulin b’mod ewlieni minn ħut tal-ispeċijiet Theragra chalcogramma u Pollachius virens. Fil-15 ta’ Lulju 2014 u fit-23 ta’ Settembru 2009, l-Awtorità ħarġet l-opinjonijiet tagħha li fihom stabiliet id-doża aċċettabbli ta’ kuljum ta’ 4 mg/kg għall-Isfar Inżul ix-Xemx FCF/Isfar fl-Oranġjo S (E 110) (4) u d-doża aċċettabbli ta’ kuljum ta’ 0,7 mg/kg għall-Ponceau 4R, Koċineal Aħmar A (E 124) (5). Fl-opinjonijiet tal-15 ta’ Lulju 2014 u tal-21 ta’ April 2015 (6), l-Awtorità kkonkludiet li l-ebda waħda mill-istimi tal-esponiment għal dawk l-addittivi ma kienet taqbeż id-doża aċċettabbli ta’ kuljum rispettiva tagħhom, għal ebda grupp tal-popolazzjoni.
                  
               
                     (4)
                  
                  
                     Fl-4 ta’ Frar 2019 tressqet applikazzjoni biex jiġu mmodifikati l-kundizzjonijiet tal-użu tal-Isfar Inżul ix-Xemx FCF/Isfar fl-Oranġjo S (E 110) u tal-Ponceau 4R, Koċineal Aħmar A (E 124) fil-kategorija tal-ikel 09.2 “Ħut u prodotti tal-ħut ipproċessati inklużi molluski u krustaċji”, biex jiġi awtorizzat l-użu ta’ dawk is-sustanzi fis-sostituti tas-salamun magħmulin b’mod ewlieni mill-ispeċi tal-ħut Clupea harengus. L-applikazzjoni titlob il-livell massimu attwali ta’ 200 mg/kg, iżda tispjega li l-livelli tal-użu reali huma ħafna inqas, u jvarjaw bejn wieħed jew tnejn minn għaxra tal-livell massimu għaż-żewġ sustanzi li huma. L-applikazzjoni ntbagħtet lill-Istati Membri skont l-Artikolu 4 tar-Regolament (KE) Nru 1331/2008.
                  
               
                     (5)
                  
                  
                     Meta jintużaw bħala koloranti, l-Isfar Inżul ix-Xemx FCF/Isfar fl-Oranġjo S (E 110) u l-Ponceau 4R, Koċineal Aħmar A (E 124) jagħtu l-lewn stabbli mixtieq, itejbu l-proprjetajiet organolettiċi, u jagħtu dehra aktar attraenti lis-sostituti tas-salamun magħmulin bl-ispeċi tal-ħut Clupea harengus.
                  
               
                     (6)
                  
                  
                     Skont l-Artikolu 3(2) tar-Regolament (KE) Nru 1331/2008, il-Kummissjoni trid titlob l-opinjoni tal-Awtorità Ewropea dwar is-Sigurtà fl-Ikel (“l-Awtorità”) biex taġġorna l-lista tal-Unjoni tal-addittivi tal-ikel stabbilita fl-Anness II tar-Regolament (KE) Nru 1333/2008, għajr meta l-aġġornament inkwistjoni x’aktarx ma jkollux effett fuq is-saħħa tal-bniedem.
                  
               
                     (7)
                  
                  
                     L-Isfar Inżul ix-Xemx FCF/Isfar fl-Oranġjo S (E 110) u l-Ponceau 4R, Koċineal Aħmar A (E 124) huma awtorizzati għall-użu f’diversità kbira ta’ oġġetti tal-ikel. L-istimi tal-esponiment l-aktar riċenti li wettqet l-Awtorità, kif imsemmi fil-premessa 3, ikkonfermaw li l-esponiment globali huwa ħafna inqas mid-doża aċċettabbli ta’ kuljum tagħhom, anki f’xenarju l-aktar konservattiv tal-livelli massimi. F’dawk l-istimi tal-esponiment kienu inklużi l-użi awtorizzati fis-sostituti tas-salamun magħmulin bl-ispeċijiet tal-ħut Theragra chalcogramma u Pollachius virens. Billi s-sostituti tas-salamun magħmulin mill-Clupea harengus huma maħsubin bħala alternattiva għas-sostituti tas-salamun magħmulin mit-Theragra chalcogramma u mill-Pollachius virens, il-livell tal-konsum tas-sostituti tas-salamun mill-konsumaturi ma għandux jinbidel b’xi mod sinifikanti. Barra minn hekk, il-livelli tal-użu tal-Isfar Inżul ix-Xemx FCF/Isfar fl-Oranġjo S (E 110) u tal-Ponceau 4R, Koċineal Aħmar A (E124) li jridu jintlaħqu biex jinkiseb l-effett mixtieq fis-sostituti tas-salamun magħmulin bil-Clupea harengus huma sew inqas mil-livelli massimi awtorizzati. Għaldaqstant mhuwiex mistenni li l-użu propost ikollu xi impatt sinifikanti fuq l-esponiment globali tal-konsumatur għal dawk l-addittivi tal-ikel, li b’hekk x’aktarx jibqgħu inqas mid-doża aċċettabbli ta’ kuljum.
                  
               
                     (8)
                  
                  
                     L-entrati għall-Grupp II, għall-Grupp III u għal-Likopene (E 160d) fil-kategorija tal-ikel 09.2 “Ħut u prodotti tal-ħut ipproċessati inklużi molluski u krustaċji” bħalissa jirreferu biss għas-“sostituti tas-salamun”. Biex ikun hemm ċarezza u ċertezza tad-dritt rigward din l-espressjoni, jenħtieġ li l-kliem f’dawk l-entrati jiġi emendat biex jindika li l-użu awtorizzat jikkonċerna s-“sostituti tas-salamun” magħmulin bl-ispeċijiet tal-ħut Theragra chalcogramma, Pollachius virens jew Clupea harengus.
                  
               
                     (9)
                  
                  
                     Għalhekk jixraq li tiġi emendata l-kategorija tal-ikel 09.2 “Ħut u prodotti tal-ħut ipproċessati inklużi molluski u krustaċji” fil-Parti E tal-Anness II tar-Regolament (KE) Nru 1333/2008 biex jiġi awtorizzat l-użu tal-Isfar Inżul ix-Xemx FCF/Isfar fl-Oranġjo S (E 110) u tal-Ponceau 4R, Koċineal Aħmar A (E124) fis-sostituti tas-salamun magħmulin mill-ispeċi tal-ħut Clupea harengus, u li fl-entrati tal-Grupp II, tal-Grupp III, u tal-Likopene (E 160d) jiġu elenkati l-ispeċijiet tal-ħut li jistgħu jkunu magħmulin minnhom is-“sostituti tas-salamun”.
                  
               
                     (10)
                  
                  
                     Għalhekk jenħtieġ li l-Anness II tar-Regolament (KE) Nru 1333/2008 jiġi emendat skont dan.
                  
               
                     (11)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            L-Anness II tar-Regolament (KE) Nru 1333/2008 huwa emendat f’konformità mal-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-2 ta’ Diċembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 354, 31.12.2008, p. 16.
         
            (2)  Ir-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (ĠU L 354, 31.12.2008, p. 1).
         
            (3)  Ir-Regolament tal-Kummissjoni (UE) Nru 232/2012 tas-16 ta’ Marzu 2012 li jemenda l-Anness II mar-Regolament (KE) Nru 1333/2008 tal-Parlament Ewropew u tal-Kunsill dwar il-kundizzjonijiet tal-użu u l-livelli tal-użu tal-Isfar Kinolina (E 104), l-Isfar Inżul ix-Xemx FCF/Isfar fl-Oranġjo S (E 110) u l-Ponceau 4R, Koċineal Aħmar A (E 124) (ĠU L 78, 17.3.2012, p. 1).
         
            (4)  EFSA Journal 2014;12(7):3765.
         
            (5)  EFSA Journal 2009; 7(11):1328.
         
            (6)  EFSA Journal 2015;13(4):4073.
      
      
         
            ANNESS
            Il-Parti E tal-Anness II tar-Regolament (KE) Nru 1333/2008 dwar il-kategorija tal-ikel 09.2 “Ħut u prodotti tal-ħut ipproċessati inklużi molluski u krustaċji” hija emendata kif ġej:
            
                        (1)
                     
                     
                        l-entrati tal-Grupp II, u tal-Grupp III, huma sostitwiti b’dan li ġej:
                        
                                     
                                 
                                 
                                    “Il-Grupp II
                                 
                                 
                                    Kuluri quantum satis
                                    
                                 
                                 
                                    
                                       quantum satis
                                    
                                 
                                 
                                     
                                 
                                 
                                    surimi u prodotti simili, u sostituti tas-salamun magħmulin mit-Theragra chalcogramma, Pollachius virens u Clupea harengus biss
                                 
                              
                                     
                                 
                                 
                                    Il-Grupp III
                                 
                                 
                                    Kuluri b’limitu massimu kkombinat
                                 
                                 
                                    500
                                 
                                 
                                    (84)
                                 
                                 
                                    surimi u prodotti simili, u sostituti tas-salamun magħmulin mit-Theragra chalcogramma, mill-Pollachius virens u mill-Clupea harengus biss”
                                 
                              
                  
                        (2)
                     
                     
                        l-entrata għall-Isfar Inżul ix-Xemx FCF/Isfar fl-Oranġjo S (E 110) hija sostitwita b’dan li ġej:
                        
                                     
                                 
                                 
                                    “E 110
                                 
                                 
                                    Isfar Inżul ix-Xemx FCF/Isfar fl-Oranġjo S
                                 
                                 
                                    200
                                 
                                 
                                    (63)
                                 
                                 
                                    sostituti tas-salamun magħmulin mit-Theragra chalcogramma, mill-Pollachius virens u mill-Clupea harengus biss”
                                 
                              
                  
                        (3)
                     
                     
                        l-entrata għall-Ponceau 4R, Koċineal Aħmar A (E 124) hija sostitwita b’dan li ġej:
                        
                                     
                                 
                                 
                                    “E 124
                                 
                                 
                                    Ponceau 4R, Koċineal Aħmar A
                                 
                                 
                                    200
                                 
                                 
                                    (63)
                                 
                                 
                                    sostituti tas-salamun magħmulin mit-Theragra chalcogramma, mill-Pollachius virens u mill-Clupea harengus biss”
                                 
                              
                  
                        (4)
                     
                     
                        l-ewwel entrata għal-Likopene (E 160d) hija sostitwita b’dan li ġej:
                        
                                     
                                 
                                 
                                    “E 160d
                                 
                                 
                                    Likopene
                                 
                                 
                                    10
                                 
                                 
                                     
                                 
                                 
                                    sostituti tas-salamun magħmulin mit-Theragra chalcogramma, mill-Pollachius virens u mill-Clupea harengus biss”